Peter Skaarup (DF), 2001-10-09:
Jeg ved ikke, hvordan reglerne er vedrørende behandling af lovforslag, men man skal jo mange gange holde sig til de forslag, der er blevet fremsat, og dette forslag handler altså om, hvorvidt vi skal sende en styrke til Makedonien eller ej.
Men jeg vil da godt spørge hr. Helge Adam Møller, hvad hr. Helge Adam Møller bygger sin forudsætning på, altså at det skulle være EU, der skulle overtage den styrke, der i øjeblikket er i Makedonien.
Er det noget, De Konservative eller hr. Helge Adam Møller vil fremsætte forslag om, må jeg sige, at det er en meget dårlig idé, fordi det vil være med
til at grave grøfter mellem USA, det atlantiske bånd i NATO, og EU.
Det ville være det sidste, vi har brug for i den nuværende situation.
Jeg kunne også godt tænke mig at spørge om, hvorvidt De Konservative er enige med tidligere udenrigsminister, hr. Uffe Ellemann-Jensen, der mener, at vi skal til at have en folkeafstemning samtidig med kommunalvalget den 20. november.
Hvor meget tid levner det til debat og oplysning både til fordel og det modsatte i forhold til en eventuel fjernelse af forbeholdet?
Det vil da ikke være særlig demokratisk, at man huj hej vilde dyr skal til at holde en folkeafstemning i løbet af halvanden måned.
Det vil ikke være rimeligt.
Så gem de der indenrigspolitiske fiksfakserier, indtil vi er over den aktion, som er i gang i øjeblikket.
Vi synes i Dansk Folkeparti, det er glimrende, at vi her i Folketinget får en debat om et meget tiltrængt emne, nemlig strafniveauet for vold og voldtægt.
Vi har konstateret, at der er bevægelse hos regeringen, og vi kan jo så i hvert fald kvittere for, at tingene går i den rigtige retning med hensyn til det her.
Også regeringen er nu med på, at der skal ske en stramning af de forholdsvis lave straffe, der igennem nogen tid har ligget i den laveste del af strafferegisteret på området, specielt når det gælder voldtægt.
Vi vil også godt her tilkendegive tilfredshed med, at regeringen med det forslag, der er fremsat, i hvert fald også flytter rammerne, altså flytter det over til at være en skærpende omstændighed, at der er tale om flere, der deltager i voldtægten, altså at der er tale om de her massevoldtægter, som vi desværre har set begået mest af andengenerationsindvandrere eller udenlandske statsborgere her i Danmark.
Desværre har vi jo set, som hr. Anders Fogh Rasmussen også nævnte det under åbningsdebatten, at der eksempelvis i København er tale om, at andengenerationsindvandrere eller udenlandske statsborgere begår stadig flere af den slags voldtægter.
To tredjedele af sagerne i København skulle være begået af disse personer.
Det mener vi også betyder, da vi ser en stigende grad af multietnificering, altså en stigende grad af et multietnisk samfund, at det desværre også rykker de rammer, vi er nødt til at have for den generelle lovgivning, som det her område er et eksempel på.
Med hensyn til det forslag, regeringen har fremsat, er vi dog måske en lille smule bekymrede for det, som jeg også forsøgte at få Socialdemokratiets ordfører til at svare på lidt tidligere i debatten, nemlig om det så rent faktisk vil virke.
Derfor synes vi nok, at det, der står i regeringens forslag, er noget svagt.
Jeg vil lige citere.
Der står: »Fastsættelsen af straffen i det enkelte tilfælde vil naturligvis fortsat bero på domstolenes konkrete vurdering af samtlige sagens omstændigheder, og det angivne skærpede strafniveau vil således kunne fraviges af domstolene i op- eller nedadgående retning, hvis der i den konkrete sag foreligger skærpende eller formildende omstændigheder.«
Derfor kunne vi godt tænke os fra Dansk Folkepartis side
, og det vil jeg allerede nu bebude et ændringsforslag om til regeringens forslag, at man fik indført en minimumsstraf, altså sådan, at hvis der blev begået en voldtægt, så kunne man være sikker på, at der blev givet en minimumsstraf for os at se gerne på 3 års fængsel.
Vi ved jo, at får man 3 års fængsel, er der mulighed for at få prøveløsladelse og komme ud efter to tredjedele, i nogle tilfælde endda halvdelen af straffen.
Det vil sige, at 3 års fængsel konverteret til det niveau, der rent faktisk er tale om, er egentlig ikke så voldsomt meget endda. Men det er da trods alt et klart signal om, at man ikke accepterer voldtægt i det danske samfund.
Så det er det ændringsforslag, som vi vil fremsætte til lovforslaget fra regeringen: et forslag om en minimumsstraf på 3 års fængsel som alternativ til den meget, synes jeg, løse formulering, vi ser fra regeringens side.
Det er som sagt klart, at vi er med på det med den skærpende omstændighed med hensyn til massevoldtægt.
Det går vi også ind for.
Det er noget, vi hele tiden har ment i Dansk Folkeparti.
Men det ændrer ikke ved, at vi, hvis ikke ændringsforslaget, som vi fremkommer med under udvalgsbehandlingen, bliver vedtaget, til sidst, under alle omstændigheder, hvis ikke der er stemning for det, vil stemme for det forslag, regeringen er kommet med, for det er trods alt et skridt i den retning, vi gerne vil, et lille skridt, men trods alt et skridt i den retning, vi gerne vil.
Så skal jeg lige vende mig mod det forslag, der er fremsat af Venstre og De Konservative.
Vi har jo godt nok behandlet det for ikke så lang tid siden her i Folketinget, men en god gerning bliver jo ikke dårlig af at blive gjort igen, og vi synes, det er en god gerning, at man får en debat herinde i Folketinget om både voldtægtsstraffen og voldsstraffene, som efter vores opfattelse er for lave. Det kan godt være, at strafniveauet på nogle områder er i orden, når det gælder strafferammer, men når vi ser på de reelle straffe, der kommer ud af det, er der desværre tale om, at de bør have et godt nøk opad, for det er krænkende for befolkningens retsbevidsthed, hvis man kan se grov vold blive begået og der så kommer en forholdsvis lemfældig straf ud af det.
Der er nogle fornuftige ting med hensyn til, at strafferammerne kommer op på et højere niveau, og det i sig selv kan vel nok have en opdragende virkning på de domstole, som ikke altid følger det, vi gerne vil have.
Så den del af det er vi tilhængere af.
Men igen er der det problem, synes jeg, ved Venstre og De Konservatives forslag, at det ikke sikrer en minimumsstraf
f.eks. for voldtægt, og det havde vi gerne set.
Derfor er det ikke godt nok, det, som kommer her fra Venstre og De Konservative.
Jeg håber, at vi kan blive enige om - om ikke andet så på den anden side af et folketingsvalg - at indføre en sådan minimumsstraf, for det er det, der skal til, hvis vi for alvor skal have strammet op på det her i forhold til de meget grove voldtægter, vi har set.
Så er der sådan en petitesse, som jeg da godt vil spørge forslagsstillerne hvorfor de har taget med.
Det er til sidst i forslaget, hvor man kigger på retsplejelovens § 687, hvor man vil ændre ved reglerne for nævningesystemet.
Man svækker faktisk nævningesystemet her, fordi man siger, at man går fra, at nævninge medvirker i sager, hvor der bliver spørgsmål om fængselsstraf i 4 år eller derover, til at nævninge fremover skal medvirke i sager, hvor der bliver spørgsmål om fængselsstraf i 6 år eller derover.
Jeg vil godt høre, om man er klar over, at det godt kan blive en reel svækkelse af nævningesystemet, og hvad begrundelsen er for, at man har valgt at svække nævningesystemet, som jo ellers er et godt gammelt dansk princip inden for retsplejen, som har fungeret fint igennem årene.
Grundlæggende støtter vi signalerne i de to forslag, men vi kan søreme godt være skeptiske over for, om det så rent faktisk kommer til at virke, og derfor er det, at vi gerne ser minimumsstraffe indført.